b'\n_START_ARTICLE_\nPluta\n_START_PARAGRAPH_\nPluta je naravni material, ki ga pridobivajo iz skorje hrasta plutovca._NEWLINE_Pluta se zaradi svojih zna\xc4\x8dilnih lastnosti (elasti\xc4\x8dnost, vodoodpornost, ognjeodpornost, velika plovnost ...) na veliko uporablja v razli\xc4\x8dnih izdelkih. Najve\xc4\x8d plute (okoli 50\xc2\xa0% celotne svetovne proizvodnje) pridobijo na Portugalskem, najve\xc4\x8d plute pa se uporabi za izdelavo plutovinastih zama\xc5\xa1kov za vino. Pluto najprej parijo ali prekuhajo in jo razre\xc5\xbeejo na pasove iz katerih potem izrezujejo zama\xc5\xa1ke ali druge predmete. Zama\xc5\xa1ke nato \xc5\xa1e ostru\xc5\xbeijo, parafinirajo in sortirajo. Po obliki zama\xc5\xa1ke delijo na ravne in \xc5\xa1ilaste, kratke in dolge._NEWLINE_Odpadke plute se uporabljajo tudi za izdelavo izolacijskih plo\xc5\xa1\xc4\x8d, umetne plute, linoleja, oglasnih desk, talnih oblog, plovcev in za razli\xc4\x8dne druge izdelke, zaradi dobrih izolacijskih lastnosti pa ga v\xc4\x8dasih uporabljajo tudi v gradbeni\xc5\xa1tvu, in sicer tako, da plutovinast granulat vme\xc5\xa1ajo v beton. Izolacijske plo\xc5\xa1\xc4\x8de in umetno pluto (sumbarit) izdeljujejo tako, da odpadke zmeljejo in jih pome\xc5\xa1ajo z bitumnom ali sinteti\xc4\x8dnimi lepili in nato stiskajo v plo\xc5\xa1\xc4\x8de. Umetno pluto lahko razre\xc5\xbeejo v tanj\xc5\xa1e plo\xc5\xa1\xc4\x8de, ki jih uporabljajo za oblaganje valjev v industriji usnja, papirja ali za oblaganje sten in drugo.'